SKRIFTLIG FORESPØRGSEL E-0801/00

af Michel Hansenne (PPE-DE) til Kommissionen

(16. marts 2000)

Om: Tjenesteydelser til offentlige franske hospitaler

Når en forskningsorganisation, der er momspligtig i Belgien, leverer tjenester omhandlet i artikel 9, stk. 2, litra e), i direktiv 77/388/EØF(1) til et offentligt fransk hospital, hvem skal så betale momsen og i hvilket land?

Ville løsningen være den samme, hvis de identiske tjenesteydelser blev leveret af samme leverandør til et hospital i f.eks. Det Forenede Kongerige eller i en andet medlemsstat, som ikke har udnyttet den i artikel 4, stk. 5, sidste afsnit, i direktiv 77/388/EØF fastsatte mulighed?

Har Kommissionen givet de nationale administrationer og erhvervsdrivende en liste, der gør det muligt at finde ud af, i hvilke tilfælde der skal betales moms, når en medlemsstat benytter den i art. 4 fastsatte mulighed? Er Kommissionen af den opfattelse, at det er op til de nationale administrationer og de erhvervsdrivende selv at undersøge lovgivningen i tjenestemodtagers land for at afgøre, om der skal betales moms i leverandørens land? Frygter Kommissionen ikke, at den manglende informationsformidling om det sjette momsdirektivs ikrafttræden resulterer i tilfælde, hvor afgiften ikke betales, fordi de afgiftspligtige og de embedsmænd, der har ansvaret for at kontrollere, at afgiften betales, mangler kendskab til direktivet?

(1) EFT L 145 af 13.6.1977, s. 1.

Svar afgivet på Kommissionens vegne af Frederik Bolkestein

(26. april 2000)

Artikel 4, stk. 5, i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag, rummer bestemmelse om, at medlemsstaterne kan anse de aktiviteter, der udføres af offentligretlige organer, der er fritaget for afgifter i medfør af artikel 13 og 28, for aktiviteter udført af offentlig myndighed.

Hvis en medlemsstat vælger denne mulighed, kan den beslutte at anlægge den betragtning, at de aktiviteter, som i henhold til de generelle principper befinder sig inden for momsens anvendelsesområde, men som er fritaget for afgift i medfør af artikel 13 (såsom hospitalsbehandling og pleje, udført af offentligretlige organer), placeres uden for momsens anvendelsesområde. I ingen af de to tilfælde skal der svares moms af de pågældende tjenesteydelser.

Som det ærede medlem imidlertid helt rigtigt anfører, har dette valg en indvirkning på fastlæggelsen af stedet for disse offentligretlige organers afholdelse af udgifter. De forskningsydelser, som en afgiftspligtig person leverer til et offentligretligt hospital, skal beskattes enten i den medlemsstat, hvor det offentligretlige hospital er etableret (i henhold til de generelle principper), eller i den medlemsstat, hvor tjenesteyderen er etableret (i det tilfælde, hvor medlemsstaten, hvor det offentligretlige hospital er etableret, har afstået fra ovennævnte valgmulighed).

Det bør bemærkes, at under den nuværende momsordning findes der flere tilfælde, hvor aftagerens beskaffenhed er bestemmende for stedet for beskatning af transaktionerne. I sådanne tilfælde tilkommer det i første instans tjenesteyderen at indhente oplysninger om den pågældende klients beskaffenhed.

Medlemsstaterne råder over passende midler på fællesskabsplan til at sikre en effektiv kontrol med disse transaktioner. I Rådets direktiv 77/799/EØF af 19. december 1977 om gensidig bistand mellem medlemsstaternes kompetente myndigheder inden for området for direkte skatter(1) er der fastsat en række regler for udveksling af oplysninger mellem medlemsstaterne. Endvidere forvalter Kommissionen et stående udvalg for administrativt samarbejde, som for de nationale forvaltningers repræsentanter udgør et forum til drøftelse af alle spørgsmål vedrørende dette samarbejde.

Reglerne for beskatningen af offentlige myndigheder samt anvendelsesområdet for momsfritagelse til fordel for visse aktiviteter af almen interesse er emner, som Kommissionen agter at tage op til fornyet gennemgang i forbindelse med arbejdet med modernisering af den nuværende momsordning og med henblik på at sikre en mere ensartet gennemførelse af denne.

(1) EFT L 336 af 27.12.1977.